Author: hrncirik
Last saved by: kuklova

Predkladacia správa

Materiál „Správa o zabezpečení dodávok energií a riešenie prípadných núdzových stavov s určením príslušnej zodpovednosti za ich riešenie.“ je na rokovanie vlády SR predložená na základe úlohy B.7 uznesenia vlády SR č. 95/2009 zo dňa 28. januára 2009.

V zmysle uvedenej úlohy minister hospodárstva predkladá vláde SR túto správu po prvýkrát do 31. augusta 2009 a následne každý rok.

Správa popisuje súčasný stav v zásobovaní Slovenskej republiky zemným plynom, v odvetví skladovania zemného plynu, platnú legislatívnu úpravu povinností prevádzkovateľov plynárenských zariadení v oblasti technickej bezpečnosti a predovšetkým pre stav núdze a štandard bezpečnosti dodávok plynu na základe vyhodnotenia poznatkov a skúseností z krízy, ktorá nastala v dodávkach zemného plynu z Ruska v januári 2009.

Poskytuje ucelenú informáciu o úlohách a zodpovednosti jednotlivých účastníkov trhu ako aj Ministerstva hospodárstva SR v prípade vyhlásenia stavu núdze v plynárenstve.

Zaoberá sa aj vývojom v oblasti vzájomných prepojení plynárenskej infraštruktúry so susedným štátmi, ktoré zohrali kľúčovú úlohu pri riešení januárovej krízy vrátane projektov, na ktoré vyčlenila finančnú podporu Európska únia v nariadení o zriadení programu finančnej pomoci projektom v oblasti energetiky v rámci európskej hospodárskej obnovy.

Materiál nemá vplyv na štátny rozpočet, na rozpočty obcí a rozpočty vyšších územných celkov.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Z tohoto dôvodu materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie.

Správa má informatívny charakter a preto nebola predmetom medzirezortného pripomienkového konania.